Oʻzbekiston Respublikasi Hukumatining ayrim qarorlariga ijtimoiy va ishlab chiqarish infratuzilmasini rivojlantirish boʻyicha davlat dasturlarini shakllantirish va amalga oshirish jarayonlarini samarali tashkil etishga qaratilgan qoʻshimchalar kiritish toʻgʻrisida
(resolution, 2024-06-12)

Oʻzbekiston Respublikasi Prezidenti tomonidan 2024-yil 29-yanvarda qurilish, uy-joy va kommunal xoʻjaligi, transport hamda ekologiya va atrof-muhitni muhofaza qilish yoʻnalishlari boʻyicha belgilab berilgan ustuvor vazifalar ijrosini taʼminlash, shu jumladan, qurilish sohasida raqamlashtirish jarayonlarini izchil davom ettirish, markazlashtirilgan manbalar hisobiga amalga oshiriladigan loyihalarni moliyalashtirish tizimini takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi qoʻshimchalar kiritilsin: markazlashtirilgan manbalar hisobiga bajarilgan qurilish ishlari boʻyicha pudrat tashkilotlari hisobotlarini raqamlashtirish hamda amalga oshirilgan xarajatlarni moliyalashtirishni takomillashtirish; kelgusi yil Ijtimoiy va ishlab chiqarish infratuzilmasini rivojlantirish dasturi doirasida amalga oshiriladigan loyihalar boʻyicha loyiha-qidiruv ishlari, loyiha-smeta hujjatlarini koʻrib chiqish va davlat ekspertizasidan oʻtkazish bilan bogʻliq xarajatlarni joriy yilda moliyalashtirish. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Vazirlar Mahkamasining 2020-yil 14-avgustdagi 489-son qarori bilan tasdiqlangan Hisobvaraq-fakturalarning shakllari hamda ularni toʻldirish, taqdim etish va qabul qilish tartibi toʻgʻrisidagi nizomda: a) quyidagi mazmundagi 31-bob bilan toʻldirilsin: 171. 2024-yil 1-oktabrdan boshlab budjet tizimi budjetlari hisobidan bajarilgan qurilish-montaj ishlari topshirilganda ushbu Nizomga 3-ilovadagi shaklda hisobvaraq-faktura taqdim etiladi. 172. Hisobvaraq-faktura quyidagi tartibda toʻldiriladi: 1-ustunda — tartib raqami; 2-ustunda — normativ shifr raqami (ShNQga koʻra); 3-ustunda — ish turi nomi; 4-ustunda — mahsulotlarning (tovar va xizmatlarning) Yagona elektron milliy katalogi boʻyicha identifikatsiya kodi; 5-ustunda — oʻlchov birligi; 6-ustunda — jami ish hajmlari va xarajatlarning haqiqiy koʻrsatkichlari; 7-ustunda — joriy yildagi ishlab chiqarish grafigi boʻyicha ish hajmlari va xarajatlarning haqiqiy koʻrsatkichlari; 8-ustunda — jami shartnomaviy narx qiymati; 9-ustunda — joriy yilda shartnomaviy narx qiymati; 10-ustunda — ishning boshlangan davridan buyon bajarilgan ishlarning fizik koʻrsatkichlari; 11-ustunda — ishning boshlangan davridan buyon bajarilgan ishlarning umumiy ishga nisbatan foiz hisobidagi ulushi; 12-ustunda — ishning boshlangan davridan buyon bajarilgan ishlarning shartnomaviy narxi; 13-ustunda — joriy yilning hisobot davri boshidan buyon bajarilgan ishlarning fizik koʻrsatkichlari; 14-ustunda — joriy yilning hisobot davri boshidan buyon bajarilgan ishlarning umumiy ishga nisbatan foiz hisobidagi ulushi; 15-ustunda — joriy yilning hisobot davri boshidan buyon bajarilgan ishlarning shartnomaviy narxi; 16-ustunda — joriy oyda bajarilgan ishlarning fizik koʻrsatkichlari; 17-ustunda — joriy oyda bajarilgan ishlarning umumiy ishga nisbatan foiz hisobidagi ulushi; 18-ustunda — joriy oyda bajarilgan ishlarning shartnomaviy narxi; yakunlovchi uchta satrlarda — 6 — 9, 12, 15 va 18-ustunlar boʻyicha summalar, qoʻshilgan qiymat soligʻi miqdori hamda qoʻshilgan qiymat soligʻini qoʻshgan holdagi jami qiymatlar alohida koʻrsatiladi”. b) quyidagi mazmundagi 3-ilova bilan toʻldirilsin: 2. Vazirlar Mahkamasining 2022-yil 21-apreldagi 206-son qarori bilan tasdiqlangan Ijtimoiy va ishlab chiqarish infratuzilmasini rivojlantirish dasturini shakllantirish tartibi toʻgʻrisidagi nizom quyidagi mazmundagi 441-band bilan toʻldirilsin: “441. Iqtisodiyot va moliya vazirligi Vazirlar Mahkamasi Rayosati tomonidan tasdiqlangan loyihalarning dastlabki manzilli roʻyxati asosida kelgusi yil loyihalarining loyihaoldi va (yoki) loyiha hujjatlarini ishlab chiqish va ekspertizadan oʻtkazish uchun zarur mablagʻlarni joriy yilda ajratilishini taʼminlaydi”.